  Наталья Тетерина Глазкарлэн туала тӧроез Олег Бекмеметьев но Сарапуллэн администрациезлэн кивалтӥсезлэн мерлыко ужпумъёсъя воштӥсез Виктор Шестаков Ижкарлэн тӧроез луон понна вожвылъяськозы. Со сярысь конкурслы йылпумъянъёсъя ивортодэтъя «Удмуртия» агентстволэн корреспондентэз ивортэ. Вожвылъяськон ӧрилэн кенешонэзлы йылпумъянъёсъя Олег Бекмеметьев 592 балл люказ, Виктор Шустаков – 535 балл. Андрей Беляев азьмынӥсьёслэсь ог 100 баллы бере кыльыса, куинетӥ инты басьтӥз но финалэ потыны ӧз быгаты. ВАТСАН Олег Николаевич Бекмеметьев 3-тӥ южтолэзе 1968-тӥ арын Глазкарын вордскиз. Ижкарысь механикая кун институтэз («Инженер-технолог» ӧнеръя) но Кунсьӧр вузкаронъя огъяросси академиез («Англи кылэз тодонэн дунне экономика» ӧнеръя) йылпумъяз. 1986-1988 аръёсы ракетной войскоосын служба нуиз, 1993-2015 аръёсы Механикая чупчи заводын (инженер-технологысен кивалтӥсез воштӥсёзь) ужаз. 2015-тӥ арын куарусёнэ Глазкарлэн кивалтӥсез интые быръемын.   Виктор Михайлович Шестаков 24-тӥ шуркынмонэ 1985 арын вордскиз. Удмурт кун университетлэсь Сарапулысь филиалзэ «Кун но муниципал кивалтонъя менеджер» ӧнеръя йылпумъяз. 2015-тӥ арын шуркынмонысен Сарапуллэн тӧроезлэн мерлыко ужпумъёсъя воштӥсез луыса ужа. Кандидатъёс пӧлысь куинез вожвылъяськонэ ӧз вуэ. Олег Украинский лыктымтэез сярысь куриськон гожтӥз, Елена Христенко но Рустам Зайнуллин конкурсэ вуымтэзэс ӧз валэктэ. Кар Думалэн сессиез, кытын депутатъёс Удмуртилэн шоркарезлы выль тӧро бырйыны кулэ, вуоно арня вискын ортчоз. Та интыуж понна ваньмыз 19 адямиос ӵошатскизы: «Гюнтер-Иж» огазеяськонын вузкаронъя ёзэтлэн кивалтӥсезлэн воштӥсез Олег Овчинников; Удмуртиысь ужъя кун инспекцилэн азьвыл кивалтӥсез (2010-2013 аръёсы), Ужъя но калыкез уже интыянъя федерал ёзэсын Уж кусыпъёсъя удысын ӵектосъёсын ужанъя управленилэн кивалтӥсез Олег Украинский; Ӵектосъёсъя «Палаццо» мастерскойлэн кивалтӥсез Антон Перепелица; Ижкарысь гурт возёсъя кун академиысь бухгалтер учётъя, коньдон ужпумъёсъя но аудитъя кафедралэн доцентэз Григорий Концевой; пенсионер Валерий Швецов; Глазкарлэн тӧроез Олег Бекмеметьев; Удмуртиысь адвокатъёслэн ӧнеръя коллегизылэн адвокатэз Алексей Ялунин; «Спортэз но туризмез азинтонъя агентстволэн» быдэсъясь кивалтӥсез Вячеслав Ипатов; Сарапул ёросысь «Дулесовское» муниципал кылдытэтлэн тӧроез Андрей Беляев; «Контора» огазеяськонлэн кивалтӥсез Рамиль Ямилов; «Дэнс» огазеяськонлэн коньдонъя кивалтӥсез Искандер Биткин; Огырчиысь «УК «Строительно-монтажное предприятие - 184» огазеяськонлэн кивалтӥсезлэн воштӥсез Роман Альчиков; Ужасьтэм Денис Савин; Сарапуллэн администрациезлэн кивалтӥсезлэн мерлыко ужпумъёсъя воштӥсез Виктор Шестаков; «Ревизор» огазеяськонлэн кивалтӥсез Анастасия Поздеева; Калык возёсъя но кун службая росси академилэн филиалэзлэн кивалтӥсезлэн воштӥсез Максим Тенсин; «Р-СтроСервис» огазеяськонлэн кивалтӥсез Рустам Зайнуллин; «Региональный промышленный союз» огазеяськонлэн выль технологиосты азинтонъя кивалтӥсез Елена Христенко; 31 номеро школалэн кивалтӥсез Владимир Ульянов. Вожвылъяськон азьын асьсэ кандидатураоссэс куштӥзы «Удмуртиез азинтонъя корпорацилэн» кивалтӥсез Константин Сунцов но «Удмуртавтодор» компанилэн азьвыл кивалтӥсез Денис Абрамов. Тодэ вайытом, 20-тӥ гудырикошконэ Ижкарлэн Кар Думаез Удмуртилэн шоркарезлы выль тӧро бырйыны ӧз быгаты. Константин Сунцов понна 17 депутатъёс куара сётӥзы, Михаил Черемных понна – 10, эшшо куатез бюллетеньёс ярантэм луизы. Вормисьлы 22 депутатлэсь куаразэ люкано вал. Пусъём, Константин Сунцовлэсь но Михаил Черемныхлэсь кандидатураоссэс Кар Думалы вожвылъяськон ӧри 10-тӥ гудырикошконэ ӵектӥз. Конкурсэ ваньмыз 13 адями пыриськиз. Константин Сунцов 491 балл люказ, Михаил Черемных – 418 балл. Ижкар тӧролэн интыужез куартолэзе Юрий Тюрин кошкем бере буш кылиз. Собере муниципалитетлэн кивалтӥсез луон понна вожвылъяськон ялӥзы. Нырысь ик интыуж понна 14 кандидат вожвылъяськыны мылкыд кариз, берлогес одӥгез соос пӧлысь палэнтӥськиз.  Тегъёс: Политика Ижкар Удмуртия КарДума кивалтӥсьёс  